**Martti Paavo Juhani Jännes** (18. maaliskuuta 1936 Tampere – 15. huhtikuuta 2016 Helsinki) oli suomalainen elokuvaohjaaja, graafinen suunnittelija ja valaisinsuunnittelija. Elokuvaurallaan Jännes erikoistui yhteiskunnallisiin tietoiskuihin, mainoselokuviin ja muihin lyhyisiin tilauselokuviin eri aiheista. Sittemmin hän tuli tunnetuksi muun muassa Innojok-yritykselle suunnittelemistaan valaisimista.

Jännes sai töistään muun muassa kaksi hopeista ja kaksi pronssista leijonaa Cannesin mainoselokuvafestivaaleilla. Työtoveri Pentti Teirikari arveli vuoden 2000 muistelmissaan Jänneksen olleen festivaalien palkituin suomalainen.

Martti Jännes kuului Genetzin kulttuurisukuun. Hänen vanhempansa olivat näyttelijä Paavo Jännes ja tämän toinen vaimo Marjatta Rekola. Jännes opiskeli Taideteollisessa korkeakoulussa graafista suunnittelua ja elokuvaa. Työskennellessään Fennada-Filmissä Jännes opiskeli animaatioelokuvaa Suomessa vuoden työskennelleen amerikkalaisen Bob Balserin opastuksella. 1960-luvun puolivälissä hän ryhtyi tekemään mainoselokuvia Suomen Filmiteollisuus -yhtiössä ja siirtyi sitten Taucher-mainostoimiston elokuvaosastolle.

Jännes teki 1970-luvun puolivälistä 1980-luvun loppuun Yleisradiolle tietoiskuja Pentti Teirikarin muistin mukaan ainakin 150 kappaletta. Niiden tilaajina olivat muun muassa Liikenneturva, Suomen Punainen Risti, Alko, Kotimaisen Työn Liitto, poliisi, verohallinto sekä sosiaali- ja terveyshallinto. Jänneksen kaupallisista mainoselokuvista pisimpään esitettyjä on Transmerin Off!-hyttyskarkotteen Lapin-tarina "Miksi sinä etelän mies huitot? Mikset sinä käytä Ohvia?".

Jännes suunnitteli ja ohjasi 1980- ja 1990-lukujen vaihteessa Tiedekeskus Heurekan Verne-teatteriin *Valon ihme* -nimisen, 70 millimetrin filmille kuvatun monivälineohjelman. Sen esittämiseen tarvitaan planetaarionmuotoinen valkokangas, 70 mm ja 35 mm elokuvaprojektorit ja vielä diakuvia varten kahdeksan kuvaruudun multivisiolaitteisto.

Jännes oli mukana Åbo Akademissa toimineen norjalaisen psykologi Frode J. Strømnesin tutkimuksessa, jossa selvitettiin, miten eri kielet tuottavat erilaisia mielikuvia ja erilaista ajattelua. Jännes tutki myös värioppia ja kehitti sekä additiivisesti että subtraktiivisesti toimivan kuultovärijärjestelmän. Väriavaruusmalleja tutkiessaan Jännes kiinnostui myös geometriasta ja ryhtyi tekemään erilaisia kolmiulotteisia mallikappaleita, joista alkoi syntyä sitten muun muassa valaisimia.

Lähteet
-------

1. ↑  Kuolinilmoitus Helsingin Sanomat 21.5.2016 s. C 18
2. ↑  Martti Jännes Elonetissä.
3. 1 2 3  Martti Jännes (Arkistoitu – Internet Archive), Suunnittelijat, Innolux. Viitattu 27.11.2015.
4. 1 2 3 4 5  "Piipunpolttaja pappa Jännes", teoksessa Teirikari, Pepe: *Voittoja ja tappioita, Muistelmia mainoselokuvien maailmasta*, s. 79–81. WSOY, 2000. ISBN 951-0-25369-3.
5. ↑  Kalevi Kalemaa: / Jännes, Paavo (1892 - 1970) *Kansallisbiografia-verkkojulkaisu (maksullinen)*.  13.10.2004. Helsinki:  Suomalaisen Kirjallisuuden Seura.
6. ↑  Martti Jännes / Zone-valaisimen syntytarina, You Tube, Innojokin lataama 13.6.2012. Viitattu 27.11.2015.
7. ↑  Volanen, Sari: Muutama metri piirrettyä elokuvaa, Yle Teema 15.9.2015. Viitattu 27.11.2015.
8. ↑  Miten kieli liittyy ajatteluun? Uraauurtava tutkimus odottaa jatkajaansa, Yle Kulttuuri 20.11.2015. Viitattu 27.11.2015.

Aiheesta muualla
----------------

Riikka Valtonen: Off-mainoksesta ja tietoiskuistaan tunnettu ohjaaja Martti Jännes kuollut *Yle Uutiset*.  18.4.2016. Viitattu 18.4.2016. 

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |